Rassie se Nic wen blaserprysDie Australiese skeidsregter, Nic Berry. Foto: Andrew Samson/AFP. Kan jy dit oorvertel? Nic Berry, die skeidsregter vir wie Rassie Erasmus so gekritiseer het, het die Roger Vanderfield-toekenning ontvang. Dit is ’n eerbewys wat slegs Australië se beste skeidsregter beskore is. Die 37-jarige Berry was onder meer aan die stuur van Superrugby-AU-wedstryde en internasionale toetse, terwyl hy ook sy teenwoordigheid tydens die Britse en Ierse Leeus na Suid-Afrika laat, uhm, geld het. “Ek wil vir Nic gelukwens met hierdie wonderlike prestasie in ’n baie uitdagende jaar. Ek is trots daarop dat sy hoë standaard en professionele bydrae tot rugby raakgesien word,” het Andy Marinos, Rugby Australië se uitvoerende hoof, gesê. “Om vir hierdie toekenning in aanmerking te kom moet ’n skeidsregter nie net ’n hoë standaard op die veld handhaaf nie, maar ook ’n rolmodel wees. Nic is ongetwyfeld die versinnebeelding van hierdie waardes.” Op sy beurt het Berry gesê dat 2021 inderdaad vir hom ’n moeilike jaar was, terwyl hy ook sy familie en vriende vir hul ondersteuning bedank het. Erasmus (SA Rugby se direkteur van rugby) is tydelik uit rugby verban nadat hy verlede jaar ’n video van langer as ’n uur oor Berry se kleitrappery in die eerste toets tussen die Springbokke en die Britse en Ierse Leeus in Kaapstad gemaak het. Hy het onder meer 26 skeidsregterfoute uitgewys, terwyl hy ook voorbeelde uitgelig het waar daar nie genoegsame respek aan die Bokke, en veral nie aan Siya Kolisi, betoon is nie. Berry het aangevoer dat sy goeie naam onder die striemende aanval skade gely het. Volgens die skeidsregter, wat in sy speeldae vir die Queensland Reds en die London Wasps uitgedraf het, het sy gesin ook deurgeloop. “Ons het net slegte herinneringe van die hele ervaring. Ek het jare lank probeer om my naam as internasionale skeidsregter op te bou en die aanlyn video het binne ’n oogwink onmeetbare skade aangerig. “Ek voel my naam as skeidsregter en persoon is vir ewig aangetas, ongeag die uitslag van enige moontlike optrede,” het hy destyds gesê. Erasmus het later om verskoning gevra. ???? Cool. Calm. Collected. Nic Berry claims the 2021 FedEx Referee of the Year Award. Congratulations Nic! #RAA2021 Read more: https://t.co/BZ0hl5LXKG pic.twitter.com/k6KcGkj6PS — Rugby Australia (@RugbyAU) February 2, 2022